CCCXXVII.  Bulla pro parthenone S. Hilari in episcopatu Fesulano sita.   (Anno 1148, Nov. 15.) [LAMI.  Deliciae erudit.,  1737, p. 213.]
Author: Eugenius III

EUGENIUS episcopus, servus servorum Dei, dilectis in Christo filiabus AGNETI abbatissae monasterii S. Hilari in episcopatu Fesulano siti, ejusque sororibus tam praesentibus quam futuris, regularem vitam professis, in perpetuum.

Quoniam sine vero cultu religionis nec charitatis unitas potest subsistere, nec Deo gratum exhibere fructum, expedit apostolicae auctoritati religiosas personas et religiosa loca sedis apostolicae munimine confovere. Proinde, dilectae in Domino filiae, vestris justis postulationibus clementer annuimus, et praefatum monasterium in quo divino mancipatae estis obsequio, sub B. Petri et nostra protectione suscipimus, et praesentis scripti privilegio communimus, statuentes, ut omnia castella, praedia, jura, ecclesiae, curtes, vineae, terrae cultae sive incultae cum pertinentiis suis, quaecunque etiam idem monasterium in praesentiarum juste et canonice possidet, aut in futurum concessione pontificum, largitione regum vel principum, oblatione fidelium seu etiam aliis justis modis, Deo propitio, poterit adipisci, firma vobis, vestrisque successoribus, et illibata permaneant. Ipsum vero monasterium in eodem statu et religione sanctimonialium, quotidie in religione proficiens, sicut ab exordio sui statutum est, perpetuo manere sancimus; praedecessorum quoque nostrorum felicis memoriae Alexandri et Coelestini Romanorum pontificum vestigiis inhaerentes, integras decimationes de cultis et incultis terris, et caeteris rebus vestris, ad usum pauperum et peregrinorum, apostolica vobis auctoritate concedimus et firmamus. Consecrationes vero altarium seu basilicarum, et clericorum vestrorum ordinationes, qui ad sacros ordines fuerint promovendi a dioecesano suscipietis episcopo, siquidem catholicus fuerit et gratiam atque communionem sedis apostolicae habuerit, et ea gratis et absque aliqua pravitate vobis voluerit exhibere. Alioquin licet vobis catholicum quemcunque malueritis adire antistitem, qui nimirum nostra fultus auctoritate, quod postulatur indulgeat. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum pro quorum gubernatione et sustentatione concessa sunt usibus omnimodis profutura, salva nimirum in omnibus apostolicae sedis auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove canonice commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae subjaceat ultioni. Cunctis autem eidem loco justa servantibus, sit pax Dei nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. + Loco circuli. Ego Eugenius Catholicae Ecclesiae episcopus s. Ego Conradus Sabinensis episcopus s. Ego Ogdo diacon. cardinal. S. Georgii ad Velum Aureum s. Ego Octavianus diac. card. S. Nicolai in Carcere Tulliano. Ego Ubaldus presbyt. card. SS. Joannis et Pauli. Ego Gilibertus indignus sacerdos tit. S. Marci. Ego Guido presbyt. card. tit. SS. Laurentii et Damasi. Ego Julius presbyt. cardinalis tit. S. Marcelli. Ego Joannes diaconus cardinal. S. Mariae Novae. Datum Pisis per manum Guidonis, sanctae Romanae Ecclesiae cardinalis et cancellarii, XVII Kal. Decembris, indict. XIV, Incarnationis Dominicae anno 1148, pontificatus vero Eugenii III papae anno IV.